
[bookmark: _GoBack]Na temelju članka 11. Zakona o pravu na pristup informacijama („Narodne novine“, broj 25/13, 85/15 i 69/22, dalje u tekstu Zakon o pravu na pristup informacijama ili Zakon), članka 45. Statuta Dječjeg vrtića Biokovske pčelice te Odluke Upravnog vijeća Dječjeg vrtića Biokovske pčelice donesene na 2. sjednici Upravnog vijeća održanoj 17. rujna 2026. godine, privremena ravnateljica Dječjeg vrtića Biokovske pčelice donosi

ODLUKU
o provedbi savjetovanja s javnošću o Nacrtu Pravilnika o upisu djece u Dječji vrtić Biokovske pčelice

Članak 1.
Pokreće se postupak savjetovanja s javnošću o nacrtu Pravilnika o upisu djece u Dječji vrtić Biokovske pčelice (dalje: Pravilnik). 
Nacrt Pravilnika objavit će se 22. rujna 2026. godine na službenoj mrežnoj stranici vrtića, zajedno s obrazloženjem razloga i ciljeva koji se žele postići njegovim donošenjem

Članak 2.
Savjetovanje s javnošću provodi se u razdoblju od 23. rujna 2026. godine do 2. listopada 2026. godine.
Zainteresirana javnost može dostaviti svoja mišljenja, prijedloge i primjedbe najkasnije do 2. listopada 2026. godine:
• elektroničkom poštom: info@zagvozd.hr 
• poštom: Općina Zagvozd, Ulica Franje Tuđmana 65, 21270 Zagvozd
• osobno u sjedište Općine.

Članak 3.
Po isteku roka iz članka 2. ove Odluke izradit će se izvješće o provedenom savjetovanju s javnošću koje će sadržavati pregled zaprimljenih prijedloga i primjedbi te očitovanja o njihovom prihvaćanju ili neprihvaćanju, uz obrazloženje.
Izvješće iz stavka 1. ovoga članka objavit će se na službenoj mrežnoj stranici Vrtića.
Po provedbi savjetovanja s javnošću, prijedlog Pravilnika uputit će se Upravnom vijeću na donošenje.

Obrazloženje
Upravno vijeće Dječjeg vrtića Biokovske pčelice na 2 sjednici utvrdilo je nacrt Pravilnika o upisu djece u Dječji vrtić Biokovske pčelice te zaključilo da predmetni akt, s obzirom na svoju pravnu narav, predstavlja opći akt kojim se uređuju uvjeti, mjerila, kriteriji i postupak upisa djece, a koji se primjenjuje na unaprijed neodređen, ali odrediv krug korisnika i neposredno utječe na prava i interese roditelja, skrbnika i djece.
Sukladno članku 11. Zakona o pravu na pristup informacijama, za donošenje takvih akata postoji obveza provedbe savjetovanja s javnošću.
Nacrt Pravilnika izrađen je radi uspostave normativnog okvira za provedbu upisa djece u Dječji vrtić Biokovske pčelice, kao novoosnovanu ustanovu, te radi usklađivanja postupka upisa s važećim zakonskim okvirom, uključujući izmjene i dopune Zakona o predškolskom odgoju i obrazovanju koje su stupile na snagu sredinom mjeseca ožujka 2026. godine.
Izrada nacrta Pravilnika zahtijevala je dodatno vrijeme zbog potrebe njegove stručne, cjelovite i normativno precizne razrade. Naime, Pravilnikom se uređuje cjelokupan postupak upisa djece, uključujući uvjete upisa, mjerila i kriterije, bodovanje, redoslijed razmatranja prijava, listu reda prvenstva, pravnu zaštitu korisnika, upis tijekom godine, ispis djece i druga pitanja važna za korištenje usluga Vrtića, zbog čega njegove odredbe imaju izravan utjecaj na zakonitost i pravilnost provedbe postupka upisa. Slijedom navedenog, izradi nacrta nije bilo moguće pristupiti na ubrzan ili formalistički način, već je ista zahtijevala pažljivo i odgovorno normativno oblikovanje, uzimajući u obzir pravne implikacije i moguće posljedice njegove primjene u praksi.
Upravno vijeće utvrdilo je nacrt Pravilnika te ga uputilo u savjetovanje s javnošću i Osnivaču radi davanja prethodne suglasnosti, odnosno radi odgovarajućeg odlučivanja u dijelu koji se odnosi na mjerila upisa, kriterije bodovanja i druga pitanja iz nadležnosti Osnivača.
Donošenje Pravilnika uključuje zakonom i općim aktima propisan postupak koji obuhvaća utvrđivanje nacrta, provedbu savjetovanja s javnošću, pribavljanje prethodne suglasnosti odnosno odgovarajuće odlučivanje Osnivača te ponovno odlučivanje Upravnog vijeća o donošenju Pravilnika.
Pravilnik je neposredno vezan uz pripremu i provedbu upisa djece u Dječji vrtić Biokovske pčelice za pedagošku godinu 2026./2027., kao i uz osiguranje zakonitog početka rada novoosnovane ustanove. Provođenje savjetovanja u trajanju od 30 dana onemogućilo bi pravodobno donošenje Pravilnika i dovelo u pitanje pravodobnu i zakonitu provedbu upisnog postupka te daljnje radnje potrebne za početak rada Vrtića.
Slijedom navedenog, ocijenjeno je da u konkretnom slučaju postoje objektivni i opravdani razlozi za provedbu savjetovanja u kraćem roku, budući da se radi o potrebi uspostave normativnog okvira novoosnovane ustanove, zakonskoj obvezi usklađenja akta, vremenski ograničenom postupku koji uključuje više faza odlučivanja te nužnosti osiguranja pravne sigurnosti i zakonitog početka pružanja javne usluge.

Dostaviti:
1. Objava na službenoj mrežnoj stranici Vrtića
2. Pismohrana, ovdje

